FI Euroopan unionin virallinen lehti C 303/6

Komission Tiedonanto Valtiontukitoimenpiteitä rahoituksen saatavuuden turvaamiseksi tämänhetkisessä finanssi- ja talouskriisissä koskevien tilapäisten yhteisön puitteiden muuttamisesta

2009/C 303/04

1. JOHDANTO

Komissio antoi 17. joulukuuta 2008 tiedonannon ”Tilapäiset yhteisön puitteet valtiontukitoimenpiteille rahoituksen saatavuuden turvaamiseksi tämänhetkisessä finanssi- ja talouskriisissä” (1).

Tilapäisten puitteiden tavoitteena on erityisesti vapauttaa yritysten pankkilainojen saanti ja kannustaa yrityksiä investoimaan jatkossakin. Taloudellisen tilanteen helpottuminen on käynyt entistä ilmeisemmäksi sekä luottamusindikaattorien että numerotietojen valossa kesän jälkeen. Kestävän elvytyksen tukemiseksi on kuitenkin tärkeää tarkastella keskipitkän ja pitkän aikavälin tavoitteita ja erityisesti edistää investointeja.

Erityisesti takausten muodossa myönnettyä tukea koskevat tilapäisten puitteiden määräykset ovat helpottaneet yritysten mahdollisuuksia saada pankkilainaa. Komissio katsoo, että nykyisessä taloudellisessa tilanteessa tuetut lainatakaukset voivat olla rajoitetun ajan asianmukainen ja hyvin kohdistettu väline, jolla helpotetaan yritysten rahoituksen saantia ja edistetään talouden pitkän aikavälin elpymisen kannalta välttämättömiä investointeja.

Voimassa olevien tilapäisten puitteiden mukaan taatun lainan enimmäismäärä ei voi olla suurempi kuin tuensaajan palkkamenot vuonna 2008. Tämän rajoituksen tarkoituksena on rajoittaa tuki ehdottoman välttämättömään määrään ja välttää kilpailun kohtuuton vääristyminen. Nykyisessä taloudellisessa tilanteessa tämä määräys saattaa kuitenkin olla liian rajoittava ja estää investointeja erityisesti niissä jäsenvaltioissa, joissa työvoimakustannukset ovat alhaiset.

Tämän johdosta komissio katsoo, että rahoituksen saannin helpottamiseksi ja pitkän aikavälin investointien edistämiseksi jäsenvaltioilla olisi oltava mahdollisuus päättää takauksen kohteena olevan investointilainan enimmäismäärä joko niin, että perusteena ovat tuensaajan palkkamenot vuonna 2008, tai niin, että perusteena ovat Eurostatin vahvistamat ja tässä tiedonannossa määritetyt yhteisön keskimääräiset työvoimakustannukset.

2. MUUTOKSET TILAPÄISIIN YHTEISÖN PUITTEISIIN

1. Valtiontukitoimenpiteitä rahoituksen saatavuuden turvaamiseksi tämänhetkisessä finanssi- ja talouskriisissä koskevien tilapäisten yhteisön puitteiden 4.3.2 kohdan d alakohta korvataan seuraavasti: ”Lainan enimmäismäärä ei voi olla suurempi kuin tuensaajan palkkamenot vuonna 2008 (mukaan lukien sosiaaliturvamaksut sekä kustannukset sellaisesta henkilöstöstä, joka työskentelee yrityksen tiloissa mutta muodollisesti alihankkijan palkkaamana). Tammikuun 1 päivänä tammikuuta 2008 tai sen jälkeen perustettujen yritysten lainan enimmäismäärä ei voi olla suurempi kuin ensimmäisten kahden toimintavuoden arvioidut palkkamenot. Investointilainojen osalta jäsenvaltiot voivat laskea lainan enimmäismäärän EU-27:n keskimääräisten vuotuisten työvoimakustannusten perusteella (2).”

2. Tilapäisten yhteisön puitteiden muutosta sovelletaan siitä päivästä alkaen, jona komissio hyväksyy sen.

(1) EUVL C 83, 7.4.2009, s. 1.

(2) Lähde: Eurostat. Viimeisimmät EU-27:ää koskevat tiedot ovat vuodelta 2007. Kuukausittaiset työvoimakustannukset: 3 028 EUR.